ไทยประกันชีวิตทุ่ม 100 ล.กระจายรายได้ท้องถิ่น
ไทยประกันชีวิตขานรับนโยบายรัฐ กระตุ้นเศรษฐกิจในประเทศ เตรียมจัดประชุมยิ่งใหญ่ &#8220;งานวันแห่งเกียรติยศ ประจำปี 2553&#8221; ที่เมืองทองธานี ทุ่มเงินกว่า 100 ล้านบาทกระจายรายได้สู่ท้องถิ่น จัดกิจกรรมต่างๆ พร้อมกันทั่วประเทศ
22 มิ.ย. 2553

ไทยประกันชีวิตขานรับนโยบายรัฐ กระตุ้นเศรษฐกิจในประเทศ เตรียมจัดประชุมยิ่งใหญ่ “งานวันแห่งเกียรติยศ ประจำปี 2553” ที่เมืองทองธานี ทุ่มเงินกว่า 100 ล้านบาทกระจายรายได้สู่ท้องถิ่น จัดกิจกรรมต่างๆ พร้อมกันทั่วประเทศ 
ตามที่รัฐบาลมีนโยบายกระตุ้นเศรษฐกิจ โดยขอความร่วมมือจากทุกภาคส่วนร่วมกันจัดประชุม สัมมนาภายในประเทศ รวมถึงให้สิทธิด้านการหักลดหย่อนภาษีสำหรับการท่องเที่ยวภายในประเทศ เพื่อสร้างรายได้กระจายทั่วประเทศ รวมถึงลดภาระค่าใช้จ่าย 
ต่อกรณีดังกล่าว นายไชย ไชยวรรณ กรรมการผู้จัดการใหญ่ บริษัท ไทยประกันชีวิต เปิดเผยว่า ไทยประกันชีวิตในฐานะบริษัทคนไทย เพี่อคนไทย ให้ความสำคัญกับเรื่องนี้มาโดยตลอด โดยในช่วงระยะเวลาอันใกล้นี้ ได้เตรียมจัดงานวันแห่งเกียรติยศ ประจำปี 2553 ซึ่งเป็นงานมอบรางวัลและเชิดชูเกียรติแก่บุคลากรฝ่ายขายที่มีผลงานดีเด่น ในวันที่ 17 กรกฎาคม 2553 ณ อิมแพค อารีน่า เมืองทองธานี โดยงานนี้จะมีผู้เข้าร่วมงานเกือบ 1 หมื่นคน ใช้งบประมาณในการจัดงานเกือบ 20 ล้านบาท
รูปแบบการจัดงานในปีนี้ ได้ปรับเปลี่ยนการใช้วิทยากรพิเศษ จากชาวต่างชาติมาเป็นชาวไทย ที่สร้างแรงบันดาลใจในการพิชิตยอดเขาเอเวอร์เรสต์ได้สำเร็จเป็นคนแรกของประเทศไทย “วิทิต โรจนพานิช” มาร่วมพูดคุยถ่ายทอดประสบการณ์และสร้างทัศนคติเชิงบวกและพลังใจให้กับผู้ร่วมงาน 
“นอกจากนี้ ยังมีการแสดงละครเวทีชุดพิเศษ “สุดปลายฝันวันแห่งเกียรติยศ” โดยนักแสดงมืออาชีพ อาทิ เบนซ์ พรชิตา น็อต วรฤทธิ์ ต๊อก ศุภกรณ์ พร้อมนักแสดงอีกมากมาย มาร่วมกันถ่ายทอดเรื่องราวในช่วงเวลาอันสำคัญของ 4 ทศวรรษแห่งการเปลี่ยนแปลงสู่ความยิ่งใหญ่ของไทยประกันชีวิต ภายใต้การบริหารงานของท่านประธานกรรมการ คุณวานิช ไชยวรรณ” นายไชยกล่าวและว่า
ไม่เพียงแต่การจัดงานวันแห่งเกียรติยศเท่านั้น ในปีนี้บริษัทฯ ยังกำหนดจัดการประชุมสัมมนาตลอดทั้งปี ทั้งที่เป็นส่วนกลางรวมถึงมอบหมายนโยบายให้บุคลากรฝ่ายขายจัดประชุมภายในประเทศ รวมแล้วหลายร้อยจุด โดยกระจายในแต่ละพื้นที่
ในขณะเดียวกัน บริษัทฯ ยังส่งเสริมการจัดกิจกรรมตลอดจนการจัด Event ต่างๆ อย่างต่อเนื่องไป พร้อมกับการจัดกิจกรรมท่องเที่ยวภายในประเทศ ทั้งสำหรับฝ่ายขายและลูกค้า โดยใช้งบประมาณไม่ต่ำกว่า 100 ล้านบาท
“ไทยประกันชีวิตรู้สึกภูมิใจที่มีส่วนร่วมช่วยชาติ ด้วยการเข้าร่วมโครงการปฏิบัติการไทยเข้มแข็ง อันเป็นการขานรับนโยบายในการกระตุ้นเศรษฐกิจ ซึ่งแนวทางการดำเนินการในครั้งนี้นอกจากจะส่งผลให้เงินไม่ไหลออกนอกประเทศแล้ว ยังเป็นการช่วยเสริมสร้างเศรษฐกิจภายในประเทศ ด้วยการช่วยให้มีเงินสะพัดภายในประเทศได้ระดับหนึ่ง” นายไชยกล่าว